Karve er toårig og blomstrer i det andre året. Blomstene er samlet i flate skjermer med 3–10 småskjermer, som igjen består av opptil 20 blomster. Ved basis av storskjermen sitter opptil fire trådformede blad, men de kan også mangle helt. Småsvøp, altså en bladkrans ved basis av småskjermene, forekommer nesten aldri. Hver blomst har fem kronblader som blir hvite, noen ganger lys rosa i fargen, og den får fem støvbærere. Plantens frukter kalles «karvefrø». De er ovale, og mellom 3 til 6 mm lange, med bleke ribber mot en mørkere overflate.